**TLAČOVÁ SPRÁVA**

**Biopalivá na Slovensku neberú pôdu ani jedlo**

**BRATISLAVA, 28.11.2013 - Slovenský biopalivový priemysel funguje od roku 2007 a s ročnou produkciou 130 tisíc m³ bioetanolu a 100 tisíc ton biodieselu sa radí na popredné miesto medzi novými členskými štátmi EÚ. Investície do biopalivového odvetvia predstavujú na Slovensku 140 miliónov Eur. Priamo i nepriamo poskytuje vyše 1500 pracovných miest.**

Biopalivá nachádzajú v najväčšej miere uplatnenie v doprave, kde primiešavaním do fosílnych palív pomáhajú znížiť emisie skleníkových plynov. Ich obsah v benzíne a nafte na Slovensku v súčasnosti predstavuje 4% objemu energie. Výrobcovia tak napĺňajú normy stanovené Európskou úniou, ktorá chce do roku 2020 zvýšiť obsah biopalivovej zložky v objeme spotrebovaných motorových palív na 10%. Až donedávna tým boli myslené biopalivá prvej generácie, vyrábané z kukurice, repky olejnej, obilnín, sóje, repy a podobne.

V novom návrhu Európskej komisie zo septembra 2013 však zaznela požiadavka, aby významnú časť tvorili aj biopalivá druhej generácie.

**Takáto zmena legislatívnych pravidiel za chodu narúša podľa výrobcov biopalív stabilitu regulačného rámca aj investičného prostredia**.

Ovplyvňovanie rozhodovania Európskej komisie o cieľoch v biopalivovom odvetví sa často deje aj cez vytváranie tzv. mýtov o biopalivách, podľa ktorých biopalivá kradnú pôdu potravinárskym plodinám a spôsobujú ich zdražovanie, zaberajú pôdu malým farmárom a nútia ich pestovať plodiny pre biopalivá.

Predseda Združenia pre výrobu a využitie biopalív (ZVVB) Róbert Spišák sa s podobnými názormi stretáva aj na Slovensku: *„Okolo biopalív koluje veľa neprávd a dohadov. Svetová banka a ďalšie organizácie ich však priebežne vyvracajú publikovaním odborných štúdií. Sme si vedomí toho, že základom triezveho uvažovania o biopalivách sú v prvom rade dostupné podložené informácie. Preto dnes spúšťame informačný portál www.vsetkoobiopalivach.sk, kde záujemcovia nájdu všetko, od základných informácií, aktualít, štatistík, až po svetové odborné štúdie.“*

Slovenské Združenie pre výrobu a využitie biopalív sa vývoju smerom k druhej generácií biopalív nebráni, naopak, zastáva myšlienku rozširovania možností obnoviteľných zdrojov energie. V súčasnej situácii navrhuje ponechať 8% biopalív prvej generácie a 2% pre biopalivá druhej generácie.

Biopalivový priemyselje jedným z najmladších, ale ukazuje svoju životaschopnosť a perspektívu pre slovenskú ekonomiku. **Generuje stabilné pracovné miesta, znižuje ekologickú záťaž a tiež znižuje energetickú závislosť na dovoze ropy. Na Slovensku máme stále 400-tisíc hektárov nevyužívanej poľnohospodárskej pôdy, ktorá môže byť využívaná na pestovanie potravinárskych i energetických plodín pre biopalivá**.

*Pre viac informácií:*

[*www.vsetkoobiopalivach.sk*](http://www.vsetkoobiopalivach.sk)

*Denisa Vološčuková, PR CONSULTANT*

[*voloscukova@dynamic.sk*](mailto:voloscukova@dynamic.sk) *I +421 905 230 810*